《海隅歌》
明代·孙承恩

勾吴之墟东海头，戚子为卜村居幽。海上风物自轩豁，回溪隐洑那知愁，更有此地堪藏脩。

海氛四时袭衣屦，滃雾流云满庭户。荡漾初看水色动，熹微已觉扶桑曙。

方壶圆峤空沉沉，安期羡门何处寻。秋风快睹鹏翼奋，月夜独和蛟龙吟。

庄生已辨逍遥游，乾坤仰止宣尼桴。潮生潮落自旦暮，静观元化同悠悠。

戚子近官山水邑，眷怀旧庐心为恻。政成他日赋归来，应长珊瑚几许尺。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。